得小麑因戲作
作者：李流謙
朝代：宋

paragraphs: 傾江釀斗秫，未啻俗之醨。
向來故疎慵，重此百憂罹。
杜門不復出，出亦將從誰。
山氓過予言，刈樵得雛麑。
適我藪澤念，亟買不論貲。
斷乳無幾日，疎毳未傅皮。
檻牢異林壑，恐作南冠纍。
解縛非予靳，弱質叵自持。
罦羅竹節稠，失脚悔可追。
泠泠溪流甘，蔚蔚庭草肥。
人生一飽耳，八荒吾庭幃。
我自不亂羣，爾能忘土思。
馴狎不違性，長大儻有期。
充庖斷勿憂，巾車薄勞之。
南山與北澗，伴我歌紫芝。
張陳慨中畫，管鮑謬己知。
新交不更添，歲寒端自茲。